Diari Oficial de la Generalitat Valenciana


Sumari del DOGV 3970, del 30-03-2001 (2001/2699)

Informació pública de la modificació del Pla General relativa a la nova ordenació urbanística de l'entorn de l'antiga estació de ferrocarril i del conveni urbanístic que s'ha de subscriure entre l'Ajuntament de Castelló de la Plana i Renfe.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3970

Data del DOGV
:   30-03-2001

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2001/2699


Organisme emissor
:   Ajuntament de Castelló de la Plana

Tipus de document
:   Anunci

Informació pública de la modificació del Pla General relativa a la nova ordenació urbanística de l'entorn de l'antiga estació de ferrocarril i del conveni urbanístic que s'ha de subscriure entre l'Ajuntament de Castelló de la Plana i Renfe. [2001/Q2699]
  
El Ple de l'Ajuntament, en la sessió extraordinària de data 9 de febrer de 2001, va adoptar l'acord següent:
  
Vist l'expedient que s'està trametent per a aprovar la modificació del Pla General, relativa a la nova ordenació urbanística de l'entorn de l'antiga estació de ferrocarril i els següents,
  
Antecedents:
  
1. Al maig de 1994, l'Ajuntament de Castelló i Renfe van subscriure un conveni en virtut del qual l'ajuntament es comprometia a adquirir mitjançant expropiació els terrenys alliberats de l'ús ferroviari, tenint en compte l'aprofitament mitjà previst pel Pla General en el sòl urbà.
  
2. Amb posterioritat, els documents de la revisió del Pla General van delimitar la unitat d'execució 01 UE-R-R de 72.683 m2t i ordenar l'antiga traça ferroviària com un vial de la xàrcia estructural, exclòs de l'àmbit de les unitats d'execució, els terrenys de la qual havia d'adquirir l'ajuntament mitjançant expropiació, i assumir la important càrrega econòmica que això suposa.
  
3. Aquesta corporació sempre ha mostrat el seu interés per acostar la zona oest de la ciutat al centre, per a la qual cosa es van traçar en el Pla General una xàrcia de vials est-oest a fi de facilitar la fluïdesa entre ambdues zones; no obstant això, s'ha constatat que per a aconseguir una efectiva integració és convenient, d'una part, crear o ampliar dotacions i situar-les en llocs més adequats i, per una altra, permetre l'ús terciari i comercial, de tal manera que puguen implantar-se activitats prou atractives que produïsquen un vertader efecte catalitzador.
  
4. Per a conjugar els interessos de Renfe, com a propietària del sòl i els interessos municipals, s'ha elaborat un nou conveni a subscriure entre ambdues institucions i una modificació del Pla General que recull les estipulacions del conveni, per tot això i,
  
Tenint en compte que:
  
I. L'objecte de la modificació consisteix, bàsicament, a dividir l'actual 01 UE-R-R amb 72.683 m2t en la 01 UE-R-R (A), de caràcter residencial amb 55.927 m2t i la 01 UE-R-R (B), de caràcter terciari, amb 32.556 m2t, i inclou en la delimitació d'aquesta última els terrenys de l'antiga traça ferroviària; així, s'aconsegueix una gestió més àgil i s'obtenen gratuïtament els terrenys de l'antiga traça.
  
Igualment, perquè la zona siga més atractiva i s'aconseguisca la seua reactivació urbanística, es creen o amplien zones dotacionales, tals com ZV-JL/621, ZV-JL/709,ZV-JL/668, ZV-JA/599 i ZV-JL/669; també es crea una important àrea comercial, la qual cosa obliga a reordenar els volums i espais lliures en els àmbits de la 07 UE-R-R, 08 UE-R-R i 10 UE-R-R.
  
II. La finalitat de la modificació proposada és la d'aconseguir una integració efectiva i una potenciació urbanística de la zona nord-oest de la ciutat, fins a la data prou deprimida atesos els condicionants físics i econòmics que sobre ella han pesat.
  
III. Els articles 17 i 19 de la Llei Reguladora de l'Activitat Urbanística estableixen les determinacions de l'ordenació estructural i els límits del planejament general, per la seua banda l'article 17 de l'annex al Reglament de Planejament de la Comunitat Valenciana, obliga a delimitar una àrea virtual per a les modificacions de sòl urbà a fi de constatar la ràtio entre les dotacions i l'edificabilitat bruta.
  
D'acord als preceptes indicats, la modificació del Pla General proposa millora la relació que existeix en el Pla vigent entre l'índex de dotacions i l'índex d'edificabilitat bruta en l'àrea que es delimita; no incrementa l'edificabilitat residencial ni la densitat; no supera el volum característic de l'edificació del seu entorn i s'adequa a les línies definidores de l'estratègia territorial prevista en el Pla General actual.
  
IV. L'article 35 de la Llei Reguladora de l'Activitat Urbanística disposa que correspon als municipis elaborar i modificar els plans generals i l'article 38 i 39 estableixen els tràmits per a la seua aprovació, que es compleixen en aquest expedient.
  
V. L'article 57 de l'esmentada norma legal determina que la resolució per la qual es convoca el període d'informació pública dels plans produirà l'efecte suspensiu de llicències.
  
VI. La disposició addicional quarta de la Llei 4/1992, de la Generalitat Valenciana, sobre Sòl No Urbanitzable, en regular els convenis urbanístics, estableix que si el conveni se subscriu abans de la corresponent informació pública, haurà d'incloure's entre la documentació sotmesa a l'esmentat tràmit. En aquest moment el conveni urbanístic amb Renfe no es troba efectivament subscrit, per la qual cosa s'hauria de suspendre l'acte d'exposició pública fins a la subscripció del conveni.
  
Per tot això, a la vista dels preceptes suara esmentats, els informes emesos a l'efecte del cap de l'Oficina del Pla i de la cap de la Secció de Coordinació i Gestió Administrativa d'Urbanisme, a proposta de la Comissió Informativa d'Urbanisme i Obres, s'acorda:
  
1. Exposar al públic la modificació del Pla General relativa a la nova ordenació urbanística de l'entorn de l'antiga estació de ferrocarril, així com el conveni urbanístic a subscriure entre aquest ajuntament i Renfe, i supeditar l'acte d'exposició pública a l'efectiva subscripció de l'esmentat conveni.
  
2. Suspendre l'atorgament de llicències en l'àmbit afectat per aquesta modificació.
  
El conveni urbanístic ha sigut subscrit en data 16 de març de 2001.
  
La qual cosa es fa pública perquè se'n prenga coneixement, i s'adverteix que durant el termini d'un mes, comptat des de l'endemà de la publicació d'aquest anunci, els qui hi estiguen interessats podran consultar l'expedient (de 09.00 a 14.00 hores a la Secció d'Urbanisme i Obres de l'Ajuntament de Castelló, quarta planta), i presentar-hi les al·legacions que hi creguen convenients.